Plata pensiilor și a alocațiilor în luna martie. Zilele în care se vireză banii
- Maria Dima
- 1 martie 2024, 12:06
Casa Naţională de Asigurări Sociale (CNAS) din Republica Moldova a anunțat că au fost alocați banii pentru plata pensiilor și a alocațiilor sociale ]n luna martie.
Plata pensiilor și a alocațiilor achitate prin intermediul instituţiilor bancare se va face la data de 4 martie, a anunțat CNAS. În ceea ce privește alocaţiile nominale de stat și alocațiile lunare de stat, acestea vor fi plătite pe 11 martie.
Transferul pentru indemnizațiile unice la nașterea copilului, indemnizațiile pentru creșterea copiilor, indemnizațiile pentru creșterea copiilor gemeni și indemnizațiile paternale se va face în zilele de 4, 11, 18 şi 22 martie. Indemnizațiile pentru incapacitate temporară de muncă și indemnizațiile de maternitate vor fi finanțate în data de 7, 15 și 21 martie.
Pensiile din Republica Moldova, indexate cu 6%
Pensiile din Republica Moldova vor fi indexate cu 6% de la 1 aprilie, și nu cu 4, 2%, așa cum a anunțat ministrul Muncii, Alexei Buzu, pe 14 februarie. Șeful Executivului, Dorin Recean, i-a a vorbit despre speculațiile care se fac pe tema creșterii pensiilor.
"Am observat că există mai multe discuții și deja se ajunge la speculații în ceea ce privește creșterea pensiilor. Vreau să asigur pe toată lumea că tot bugetul pentru pensionari, care a fost planificat pentru anul 2024, va ajunge la pensionari. Mă refer la acea discuție despre 6%. Acum, Ministerul Muncii și Protecției Sociale și Ministerul Finanțelor. Vă rog, ca în proces, pensionarii cu pensiile mai mici să beneficieze în primul rând de aceste creșteri", a declarat premierul Dorin Recean în ședința de Guvern de miercuri, 28 februarie.
Ulterior, și purtătorul de cuvânt al Guvernului, Daniel Vodă, a spus că pensiile urmează să fie majorate cu 6%, așa cum au fost bugetate în Legea bugetului aprobată la sfârșitul anului trecut.
La începutul lunii octombrie, în Republica Moldova erau 675,6 mii de pensionari, cu 303 mai puține persoane decât în 2022. Potrivit datelor CNAS, majoritatea pensionarilor, peste 520 de mii, primesc pensie pentru limită de vârstă, în medie, circa 3.680 de lei, iar 99,3 mii – pensie de invaliditate, care este de 2.446 de lei. Cele mai mari pensii – peste 14.631 de lei, le au "anumite categorii de lucrători ai aviației civile". Este vorba de 448 de persoane.